CELEX: 32012H0724(24)
Language: fi
Date: 2012-07-10 00:00:00
Title: Neuvoston suositus, annettu 10 päivänä heinäkuuta 2012 , Espanjan vuoden 2012 kansallisesta uudistusohjelmasta sekä samassa yhteydessä annettu Espanjan vuosien 2012–2015 vakausohjelmaa koskeva neuvoston lausunto

24.7.2012   
            
            
               FI
            
            
               Euroopan unionin virallinen lehti
            
            
               C 219/81
            
         NEUVOSTON SUOSITUS,
   annettu 10 päivänä heinäkuuta 2012,
   Espanjan vuoden 2012 kansallisesta uudistusohjelmasta sekä samassa yhteydessä annettu Espanjan vuosien 2012–2015 vakausohjelmaa koskeva neuvoston lausunto
   2012/C 219/24
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 121 artiklan 2 kohdan ja 148 artiklan 4 kohdan,
   ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97 (1) ja erityisesti sen 5 artiklan 2 kohdan,
   ottaa huomioon makrotalouden epätasapainon ennalta ehkäisemisestä ja korjaamisesta 16 päivänä marraskuuta 2011 annetun Euroopan parlamentin ja neuvoston asetuksen (EU) N:o 1176/2011 (2) ja erityisesti sen 6 artiklan 1 kohdan,
   ottaa huomioon Euroopan komission suositukset,
   ottaa huomioon Eurooppa-neuvoston päätelmät,
   ottaa huomioon työllisyyskomitean lausunnon,
   on kuullut talous- ja rahoituskomiteaa,
   sekä katsoo seuraavaa:
   
               (1)
            
            
               Eurooppa-neuvosto hyväksyi 26 päivänä maaliskuuta 2010 komission ehdotuksen käynnistää uusi työllisyys- ja kasvustrategia, Eurooppa 2020. Strategian lähtökohtana on tehostaa talouspolitiikan yhteensovittamista, ja siinä keskitytään avainalueisiin, joilla tarvitaan toimia Euroopalla kestävän kasvun vauhdittamiseen ja kilpailukyvyn parantamiseen olevien mahdollisuuksien lisäämiseksi.
            
         
               (2)
            
            
               Neuvosto antoi 13 päivänä heinäkuuta 2010 suosituksen jäsenvaltioiden ja unionin talouspolitiikan laajoista suuntaviivoista (2010–2014) ja hyväksyi 21 päivänä lokakuuta 2010 päätöksen jäsenvaltioiden työllisyyspolitiikan suuntaviivoista (3). Yhdessä nämä muodostavat ns. yhdennetyt suuntaviivat. Jäsenvaltioita kehotettiin ottamaan yhdennetyt suuntaviivat huomioon kansallisessa talous- ja työllisyyspolitiikassaan.
            
         
               (3)
            
            
               Neuvosto antoi 12 päivänä heinäkuuta 2011 suosituksen (4) Espanjan vuoden 2011 kansallisesta uudistusohjelmasta ja lausunnon Espanjan vuosien 2011–2014 tarkistetusta vakausohjelmasta.
            
         
               (4)
            
            
               Komissio hyväksyi 23 päivänä marraskuuta 2011 toisen vuotuisen kasvuselvityksen. Tästä alkoi toinen politiikan yhdennetyn etukäteiskoordinoinnin eurooppalainen ohjausjakso, jonka perusta on Eurooppa 2020 -strategiassa. Komissio hyväksyi 14 päivänä helmikuuta 2012 asetuksen (EU) N:o 1176/2011 perusteella varoitusmekanismia koskevan kertomuksen, jossa se katsoi, että Espanja kuuluu niihin jäsenvaltioihin, joista laadittaisiin perusteellinen tarkastelu.
            
         
               (5)
            
            
               Neuvosto antoi 1 päivänä joulukuuta 2011 päätelmät, joissa kehotetaan sosiaalisen suojelun komiteaa esittämään yhdessä työllisyyskomitean ja muiden komiteoiden kanssa näkemyksensä toimista, joita suositellaan Eurooppa 2020 -strategian puitteissa toteutettavan politiikkajakson yhteydessä. Nämä näkemykset ovat osa työllisyyskomitean lausuntoa.
            
         
               (6)
            
            
               Euroopan parlamentti on asetuksen (EY) N:o 1466/97 mukaisesti osallistunut asianmukaisesti eurooppalaiseen ohjausjaksoon, ja se on 15 päivänä helmikuuta 2012 hyväksynyt päätöslauselman vuotuisen kasvuselvityksen 2012 työllisyys- ja sosiaalinäkökohdista sekä päätöslauselman osallistumisesta vuotuiseen kasvuselvitykseen 2012.
            
         
               (7)
            
            
               Eurooppa-neuvosto hyväksyi 2 päivänä maaliskuuta 2012 rahoitusvakauden turvaamisen, julkisen talouden vakauttamisen ja kasvun vauhdittamisen painopisteet. Se korosti, että on tarpeen jatkaa eriytettyä, kasvua edistävää julkisen talouden vakauttamista, palauttaa normaalit luotonannon edellytykset, edistää kasvua ja kilpailukykyä, puuttua työttömyyteen ja kriisin sosiaalisiin seurauksiin sekä nykyaikaistaa julkishallintoa.
            
         
               (8)
            
            
               Lisäksi Eurooppa-neuvosto kehotti 2 päivänä maaliskuuta 2012 Euro Plus -sopimukseen osallistuvia jäsenvaltioita esittämään lisäsitoumuksia, joissa keskitytään muutamiin olennaisiin, oikein ajoitettuihin ja mitattavissa oleviin uudistuksiin sopimuksen tavoitteiden saavuttamiseksi.
            
         
               (9)
            
            
               Espanja toimitti vuosia 2012–2015 koskevan vakausohjelmansa sekä vuoden 2012 kansallisen uudistusohjelmansa 30 päivänä huhtikuuta 2012. Ohjelmat on arvioitu samaan aikaan, jotta niiden keskinäiset yhteydet on voitu ottaa huomioon. Komissio on myös arvioinut asetuksen (EU) N:o 1176/2011 5 artiklassa tarkoitetussa perusteellisessa tarkastelussa, onko Espanjassa makrotalouden epätasapaino. Komissio totesi perusteellisessa tarkastelussaan, että Espanjaan kohdistuu epätasapainoa aiheuttavia tekijöitä. Epätasapaino ei ole liiallista, mutta siihen on kiireellistä puuttua.
            
         
               (10)
            
            
               Neuvosto on asetuksen (EY) N:o 1466/97 5 artiklan 1 kohdan mukaisen vakausohjelman arvioinnin perusteella sitä mieltä, että ohjelman perustana oleva makrotalouden skenaario on pääpiirteissään realistinen vuoden 2012 osalta, mutta tämän jälkeen optimistinen. Komission yksiköiden kevään 2012 talousennusteen mukaan BKT:n kasvun odotetaan olevan – 1,8 prosenttia vuonna 2012 ja – 0,3 prosenttia vuonna 2013, kun vakausohjelmassa vastaavia vuosia koskevat arvot ovat – 1,7 prosenttia ja 0,2 prosenttia. Liiallista alijäämää koskevan menettelyn mukaisesti vakausohjelmassa esitetyn julkisen talouden strategian tavoitteena on supistaa julkisen talouden alijäämä vuoteen 2013 mennessä alle viitearvon, joka on 3 prosenttia suhteessa BKT:hen; tämä tavoite on tarkoitus saavuttaa lähinnä hillitsemällä menoja mutta myös toteuttamalla tuloja kasvattavia toimenpiteitä. (Uudelleenlasketun) rakenteellisen rahoitusaseman (5) perusteella rakenteellisen rahoitusaseman odotetaan vakausohjelman mukaan paranevan vuosittain keskimäärin 2,6 prosenttia suhteessa BKT:hen kaudella 2011–2013, mikä ylittää liiallista alijäämää koskevassa menettelyssä suositellut julkisen talouden toimet, joiden vaikutuksen pitäisi olla keskimäärin yli 1,5 prosenttia suhteessa BKT:hen kaudella 2012–2013. Liiallisen alijäämän korjaamisen jälkeen vakausohjelmassa vahvistetaan julkisen talouden keskipitkän aikavälin tavoitteeksi rakenteellisesti tasapainoinen julkisen talouden rahoitusasema, joka lähes saavutettaisiin vuoteen 2015 mennessä, jolloin julkisen talouden rakenteellisen alijäämän odotetaan olevan 0,2 prosenttia suhteessa BKT:hen. Keskipitkän aikavälin tavoite vastaa asianmukaisesti vakaus- ja kasvusopimuksen vaatimuksia. Suunniteltu rakenteellinen sopeutusvauhti kaudella 2012–2013 riittää etenemiseen kohti keskipitkän aikavälin tavoitetta ja julkisten menojen kasvutahtia, kun otetaan huomioon harkinnanvaraiset tulopuolen toimenpiteet, ja vastaa menojen kasvulle vakaus- ja kasvusopimuksessa asetettua viitearvoa.
               Vakausohjelman mukaan julkisen talouden velkasuhteen huippu saavutetaan vuonna 2013, minkä jälkeen se laskee. Espanja on vuosina 2014 ja 2015 siirtymävaiheessa, ja vakausohjelmassa esitettyjen suunnitelmien avulla varmistettaisiin riittävä edistys kohti vakaus- ja kasvusopimuksessa velan supistamiselle asetetun viitearvon saavuttamista. Alijäämän ja velan sopeuttamisuriin kohdistuu merkittäviä heikkenemisriskejä.
               Makrotalouden kehitys voi osoittautua ennakoitua heikommaksi. Toimenpiteitä ei lisäksi ole riittävästi täsmennetty vuodesta 2013 eteenpäin. Alueviranomaisten viime aikoina heikoksi osoittautunut budjettikuri, tulojen herkempi reagointi meneillään olevaan rakenteelliseen sopeutukseen, verovapautuksen epävarmat tulovaikutukset ja finanssialan mahdolliset tulevat pelastusoperaatiot aiheuttavat lisäksi riskejä julkisen talouden strategialle. Näiden finanssialan pelastusoperaatioiden vaikutukset alijäämään tulisivat olemaan kertaluonteisia. Julkisen talouden vakautta koskevan lain tinkimätön täytäntöönpano ja vahvojen finanssipoliittisten toimenpiteiden toteuttaminen alueellisella tasolla lieventäisivät riskejä kurin lipsumisesta alueellisella tasolla. Koska julkisen talouden hoito on Espanjassa hajautettu, luja finanssipoliittinen ja institutionaalinen kehys on keskeisen tärkeä. Neuvosto suhtautuu myönteisesti komission aikomukseen esittää lähiviikkoina liiallisen alijäämän korjaamisesta annetun neuvoston suosituksen täytäntöönpanoa koskeva perusteellinen arviointi, jossa otetaan huomioon myös monivuotinen talousarviosuunnitelma vuosille 2013–2014.
            
         
               (11)
            
            
               Espanja toteutti vuonna 2011 eläkeuudistuksen, joka on merkittävä askel julkisen talouden pitkän aikavälin kestävyyden parantamiseksi. Espanjan talousnäkymien heikkeneminen on kuitenkin rajoittanut uudistuksen vaikutusta ikääntymiseen liittyvien menojen ennakoituun kasvuun. Lisäksi uudistusta on vielä täydennettävä konkreettisilla toimenpiteillä, joilla tuetaan ikääntyviä työntekijöitä koskevaa yleistä työllisyysstrategiaa vuosiksi 2012–2014.
            
         
               (12)
            
            
               Vaikka Espanjan verojen suhde BKT:hen on yksi EU:n alhaisimmista, verojärjestelmää voidaan tehostaa kasvattamalla kasvulle suotuisampien välillisten verojen osuutta. Erityisesti arvonlisäveropohjaa voidaan laajentaa tarkistamalla vapautusten ja alennettujen verokantojen laajaa soveltamista. Espanjan verojärjestelmässä on lisäksi asuntolainojen korkovähennyksestä johtuva vinoutuma, jolla suositaan velanottoa ja asuntojen ostamista niiden vuokraamisen sijaan.
            
         
               (13)
            
            
               Espanja on edistynyt merkittävästi rahoitussektorinsa rakenneuudistuksessa. Rakenneuudistusta on tarpeen jatkaa, jotta varmistetaan kaikkien elinkelvottomien pankkien lakkauttaminen ja se, että elinkelpoiset pankit voivat täyttää tehtävänsä reaalitalouden luotonantajina kestävällä tavalla ja ilman kohtuutonta kilpailun vääristymistä. Kun otetaan huomioon makrotalouden näkymien heikkeneminen, pankkien pääomapohjaa voi olla tarpeen vahvistaa lisää.
            
         
               (14)
            
            
               Hallitus hyväksyi helmikuussa 2012 työsuhdeturva- ja työehtosopimusneuvottelujärjestelmän kattavan uudistuksen, jolla puututaan vaikeaan työllisyystilanteeseen ja työmarkkinoiden voimakkaaseen segmentoitumiseen. Uudistuksen vaikutuksia on seurattava erityisesti palkkakehityksen ja segmentoitumisen vähentämisen osa-alueilla. Jotta haasteeseen voidaan vastata kokonaisvaltaisesti, uudistusta on täydennettävä aktiivisen työmarkkinapolitiikan tuntuvammalla uudistamisella, jotta voidaan parantaa työllistettävyyttä ja työnvälityspalveluja.
            
         
               (15)
            
            
               Jotta Espanjan korkea nuorisotyöttömyys saataisiin kuriin, nuorisotoimintaohjelma, johon sisältyy oppisopimuskoulutusta ja harjoittelusopimuksia, olisi toteutettava viipymättä. Vaikka Espanja on toteuttanut toimenpiteitä, joilla ehkäistään koulunkäynnin keskeyttämistä, keskeyttäneiden määrä on edelleen suuri ja alueiden väliset erot ovat tältä osin merkittäviä.
            
         
               (16)
            
            
               Köyhyys on lisääntynyt, ja se uhkasi miljoonaa ihmistä vuonna 2010, minkä lisäksi lasten köyhyys on hälyttävän korkealla tasolla eli 26,2 prosenttia. Määräaikaisissa työsuhteissa olevien työntekijöiden osalta köyhyys on yli kaksi kertaa yleisempää kuin vakituisissa työsuhteissa olevien työntekijöiden osalta.
            
         
               (17)
            
            
               Asiantuntijapalvelut on Espanjassa edelleen suojattu kilpailulta. Asiantuntijapalveluiden uudistaminen voisi kasvattaa potentiaalista BKT:tä, sillä niillä on suuri merkitys talouden muille aloille. Erityistä huomiota olisi kiinnitettävä joitakin erittäin tarkasti säänneltyjä ammatteja (esim. insinöörit, notaarit, kiinteistörekisterien virkailijat ja lailliset edustajat) koskevien perusteettomien ja kohtuuttomien esteiden poistamiseen. Espanjassa liiketoimintaluvan saaminen on lisäksi hitainta unionissa. Paikallisten, alueellisten ja kansallisten viranomaisten välisen koordinoinnin puute on johtanut moninkertaisiin, toisinaan päällekkäisiin säännöksiin ja Espanjan sisämarkkinoiden jakautumiseen. Suuren ulkoisen epätasapainon sopeuttaminen edellyttää vientitoiminnan helpottamista. Espanjalla on lisäksi energia-alalla moninaisia ja monimutkaisia haasteita, jotka haittaavat vakavasti hyödyke- ja palvelumarkkinoiden tehokasta toimintaa.
            
         
               (18)
            
            
               Espanja on tehnyt useita sitoumuksia Euro Plus -sopimuksen nojalla. Nämä sitoumukset ja vuonna 2011 esitettyjen sitoumusten täytäntöönpano liittyvät työllisyyden edistämiseen, kilpailukyvyn parantamiseen, julkisen talouden kestävyyden parantamiseen ja rahoitusjärjestelmän vakauden vahvistamiseen. Komissio on arvioinut Euro Plus -ohjelman nojalla annettujen sitoumusten täytäntöönpanoa ja todennut sen olevan puutteellista. Arvioinnin tulokset on otettu huomioon suosituksissa.
            
         
               (19)
            
            
               Komissio on laatinut eurooppalaisen ohjausjakson puitteissa kattavan analyysin Espanjan talouspolitiikasta. Se on arvioinut sekä vakausohjelman että kansallisen uudistusohjelman ja esittänyt perusteellisen tarkastelun. Se on ottanut huomioon niiden merkityksen Espanjan finanssipolitiikan sekä sosiaali- ja talouspolitiikan kestävyyden kannalta sekä sen, ovatko ne EU:n sääntöjen ja ohjeiden mukaisia, koska unionin yleistä talouden ohjausta on tarpeen tehostaa antamalla EU:n tason panos tuleviin kansallisiin päätöksiin. Eurooppalaisen ohjausjakson yhteydessä annetut komission suositukset on otettu huomioon jäljempänä esitettävissä suosituksissa 1–8.
            
         
               (20)
            
            
               Neuvosto on tämän arvioinnin perusteella tutkinut vakausohjelman, ja sen lausunto (6) ilmenee erityisesti jäljempänä esitettävässä suosituksessa 1.
            
         
               (21)
            
            
               Neuvosto on tutkinut kansallisen uudistusohjelman ja vakausohjelman komission perusteellisen tarkastelun ja tämän arvioinnin perusteella. Sen asetuksen (EU) N:o 1176/2011 6 artiklan nojalla antamat suositukset ilmenevät erityisesti jäljempänä esitettävistä suosituksista 1, 3, 4, 5 ja 8,
            
         SUOSITTAA, että Espanja toteuttaa vuosina 2012–2013 toimia, joilla se
   
               1.
            
            
               toteuttaa liiallisia alijäämiä koskevan menettelyn yhteydessä annetun neuvoston suosituksen mukaisesti rakenteelliset julkiset talouden toimet, joiden vaikutus on vuosittain keskimäärin yli 1,5 prosenttia suhteessa BKT:hen kaudella 2010–2013, panemalla vuoden 2012 talousarviossa esitetyt toimenpiteet täytäntöön ja hyväksymällä ilmoitetun monivuotisen talousarviosuunnitelman kaudelle 2013–2014 heinäkuun 2012 loppuun mennessä; hyväksyy ja toteuttaa alueellisen tason toimenpiteitä hyväksyttyjen tasapainotussuunnitelmien mukaisesti ja soveltaa tinkimättä julkisen talouden vakautta koskevan lain uusia säännöksiä, jotka koskevat talousarvion toteuttamisen avoimuutta ja valvontaa, ja jatkaa talousarvioraportoinnin oikea-aikaisuuden ja tarkkuuden parantamista hallinnon kaikilla tasoilla; perustaa riippumattoman finanssipoliittisen elimen, jonka tehtävänä on analysoida ja seurata finanssipolitiikkaa ja antaa sitä koskevia ohjeita; toteuttaa uudistuksia julkisella sektorilla julkisten menojen tehokkuuden ja laadun parantamiseksi hallinnon kaikilla tasoilla.
            
         
               2.
            
            
               varmistaa, että säänneltäessä äskettäin hyväksytyn eläkeuudistuksen mukaista kestävyystekijää eläkkeellesiirtymisikä nousee elinajanodotetta vastaavasti, ja tukee ikääntyneitä työntekijöitä koskevaa yleistä työllisyysstrategiaa konkreettisin toimenpitein, joilla kehitetään edelleen elinikäistä oppimista, parannetaan työskentelyolosuhteita ja edistetään ikääntyvien työntekijöiden palaamista työmarkkinoille;
            
         
               3.
            
            
               ottaa käyttöön verojärjestelmän, jolla edistetään julkisen talouden vakauttamistoimia ja tuetaan enemmän kasvua ja jossa myös siirrytään työn verottamisesta kulutus- ja ympäristöveroihin; puuttuu erityisesti alhaisiin arvonlisäverotuloihin laajentamalla arvonlisäveropohjaa; vähentää verotuksesta johtuvaa vinoutumaa, joka suosii velanottoa ja omistusasumista (vuokralla asumisen sijaan);
            
         
               4.
            
            
               toteuttaa rahoitussektorin uudistuksen ja erityisesti täydentää meneillään olevaa pankkisektorin rakenneuudistusta puuttumalla jäljellä olevien heikkojen rahoituslaitosten tilanteeseen, laatii kattavan strategian, jota sovelletaan tehokkaasti pankkien taseisiin sisältyviin heikkolaatuisiin omaisuuseriin, ja määrittää selkeän kannan rahoitukseen ja backstop-järjestelyjen käyttöön;
            
         
               5.
            
            
               toteuttaa työmarkkinauudistukset ja lisätoimenpiteet, joilla tehostetaan aktiivista työmarkkinapolitiikkaa kohdentamalla se paremmin, lisäämällä koulutus-, neuvonta- ja työnvälityspalvelujen käyttöä, vahvistamalla sen yhteyksiä passiiviseen työmarkkinapolitiikkaan ja parantamalla kansallisten ja alueellisten julkisten työvoimapalvelujen yhteensovittamista, myös avoimia työpaikkoja koskevien tietojen jakamiseksi;
            
         
               6.
            
            
               tarkistaa menojen painopistealat ja kohdentaa varoja uudelleen siten, että niillä tuetaan pienten ja keskisuurten yritysten rahoituksensaantia, tutkimusta, innovaatioita ja nuorisoa; toteuttaa nuorisotoimintasuunnitelman erityisesti laadukkaan ja työmarkkinoiden tarpeita vastaavan ammatillisen ja yleissivistävän koulutuksen osalta ja tehostaa toimia koulunkäynnin keskeyttämisen vähentämiseksi sekä ammatilliseen ja yleissivistävään koulutukseen osallistumisen lisäämiseksi ennalta ehkäisevien, korjaavien ja korvaavien toimenpiteiden avulla;
            
         
               7.
            
            
               parantaa muita heikommassa asemassa olevien ryhmien työllistyvyyttä ja yhdistää tähän lapsille ja perheille suunnatut tehokkaat tukipalvelut niiden henkilöiden tilanteen parantamiseksi, joita uhkaa köyhyys ja/tai sosiaalinen syrjäytyminen, ja lisää tällä tavoin lasten hyvinvointia;
            
         
               8.
            
            
               toteuttaa lisätoimenpiteitä avatakseen asiantuntijapalvelut, myös erittäin tarkasti säännellyt ammatit, kilpailulle, lyhentää liiketoimintalupien käsittelyaikoja ja poistaa liiketoiminnan harjoittamisen esteet, jotka johtuvat hallinnon eri tasojen päällekkäisestä ja moninaisesta sääntelystä; saattaa päätökseen kaasu- ja sähköverkkojen yhteenliitännän naapurimaiden verkkojen kanssa ja puuttuu tappiollisiin sähkönhintoihin kokonaisvaltaisella tavalla, erityisesti parantamalla sähköntoimitusketjun kustannustehokkuutta.
            
         
      Tehty Brysselissä 10 päivänä heinäkuuta 2012.
      
         
            Neuvoston puolesta
         
         
            Puheenjohtaja
         
         V. SHIARLY
      
   
   
      (1)  EYVL L 209, 2.8.1997, s. 1.
   
      (2)  EUVL L 306, 23.11.2011, s. 25.
   
      (3)  Pidetty voimassa vuodelle 2012 jäsenvaltioiden työllisyyspolitiikan suuntaviivoista 26 päivänä huhtikuuta 2012 annetulla neuvoston päätöksellä 2012/238/EU (EUVL L 119, 4.5.2012, s. 47).
   
      (4)  EUVL C 212, 19.7.2011, s. 1.
   
      (5)  Suhdannetasoitettu rahoitusasema ilman kertaluonteisia ja muita väliaikaisia toimenpiteitä, komission yksiköiden uudelleen laskemana ohjelman tietojen perusteella ja yhteisesti sovittuja menetelmiä käyttäen.
   
      (6)  Asetuksen (EY) N:o 1466/97 5 artiklan 2 kohdan mukaisesti.